b"\n_START_ARTICLE_\nCasa a la pla\xc3\xa7a Nova, 17\n_START_SECTION_\nDescripci\xc3\xb3\n_START_PARAGRAPH_\nCasa de planta quadrada, d'una planta, dos pisos i golfes. Es tracta d'un habitatge unifamiliar, empla\xc3\xa7at entre les altres cases del segle XIX de la Pla\xc3\xa7a Nova. T\xc3\xa9 una porta d'acc\xc3\xa9s al centre de la fa\xc3\xa7ana, flanquejada per dues columnes i una arcada de mig punt. Totes les obertures segueixen el mateix eix central. Al primer i segon pis s'obre una porta que d\xc3\xb3na a un balc\xc3\xb3 i a les golfes hi ha una galeria formada per dues arcades d'arc de mig punt. L'arrebossat del primer i segon pis simula carreus de pedra amb decoraci\xc3\xb3 en relleu.\n_START_SECTION_\nHist\xc3\xb2ria\n_START_PARAGRAPH_\nAquesta casa constitueix un clar exemple de l'arquitectura de finals del segle XIX. Com est\xc3\xa0 protegida per les normes municipals d'urbanisme ha arribat fins als nostres dies sense cap alteraci\xc3\xb3 a la fa\xc3\xa7ana. El seu estat de conservaci\xc3\xb3 \xc3\xa9s for\xc3\xa7a bo, exceptuant la part m\xc3\xa9s baixa de la fa\xc3\xa7ana, que es troba lleugerament deteriorada. Forma part del conjunt remodelat al segle XIX, per\xc3\xb2 que pertanyia a l'antiga sagrera de l'esgl\xc3\xa9sia de Sant Hip\xc3\xb2lit."